Generálna prokuratúra 
Slovenskej republiky

XV/1 Spr  35/2007-2                                     

Ústredná evidencia stanovísk
generálneho prokurátora
Slovenskej republiky
Por. č.  3/2007             

S T A N O V I S K O

generálneho prokurátora Slovenskej republiky
podľa  § 10 ods. 2 zákona č. 153/2001 Z. z. o prokuratúre

z 9. júla  2007

k výkladu pojmu  "návrh"  v  zmysle § 364 ods. 1 Trestného poriadku

Článok I

1.	Sťažnosť  strany konania  podanú proti prvostupňovému  uzneseniu  vydanému       v  prípravnom   konaní  nemožno  posúdiť  ako  návrh na zrušenie uznesenia podľa § 364 ods.1 Trestného poriadku. 	

2.	Ak je daný niektorý z dôvodov uvedených v § 193 ods. 1 písm. a) alebo b) Trestného poriadku vedúci k zamietnutiu sťažnosti a limine, prokurátor                  v postavení nadriadeného orgánu  v  konaní o takej  sťažnosti je vždy povinný preskúmať napadnuté uznesenie z hľadísk uvedených v § 192 ods. 1 písm. a),  b) Trestného poriadku.  

Pokiaľ prokurátor zistí porušenie zákona uvedené v § 363 ods. 1 Trestného poriadku a súčasne ide o uznesenie  uvedené  v  článku  7  príkazu  generálneho  prokurátora  Slovenskej republiky por. č. 4/2006 o postupe prokurátorov v trestnom konaní o mimoriadnych opravných prostriedkoch, postupuje podľa článku 14 uvedeného príkazu; u ostatných uznesení nápravu zabezpečí inými prostriedkami prokurátora.

 
O d ô v o d n e n i e

Podľa článku 1 ods. 4  (medzičasom zrušeného) príkazu generálneho prokurátora Slovenskej republiky por. č. 4/1999 o vybavovaní podnetov na podanie sťažnosti pre porušenie zákona  ak v  prípravnom  konaní  bola sťažnosť zamietnutá z dôvodov dnes uvedených v § 193 ods. 1 písm. a) alebo b) Trestného poriadku,  taká sťažnosť bola súčasne posúdená a vybavená aj ako podnet na preskúmanie zákonnosti právoplatného  uznesenia.

V súčasnosti uvedený postup nemá oporu v Trestnom poriadku ani v platnom príkaze generálneho prokurátora Slovenskej republiky por. č. 4/2006 o postupe prokurátorov v trestnom konaní o mimoriadnych opravných prostriedkoch. 

Trestný poriadok zaviedol nový mimoriadny opravný prostriedok v prípravnom konaní - oprávnenie generálneho prokurátora zrušiť právoplatné uznesenie prokurátora alebo policajta (§ 363 a nasl. Trestného poriadku).

Vzhľadom na platnú zákonnú úpravu nemožno procesnú sťažnosť zamietnutú z dôvodov uvedených v § 193 ods. 1 písm. a) alebo b) Trestného poriadku posúdiť aj ako návrh podľa § 364 ods. 1 Trestného poriadku,  pretože riadny opravný prostriedok nemôže súčasne byť mimoriadnym opravným prostriedkom.

Na druhej strane, prokurátor nielen v prípravnom konaní má osobitné postavenie (článok 149 Ústavy Slovenskej republiky), v rámci ktorého  je v trestnom konaní  povinný  zabezpečiť  komplexný dozor nad dodržiavaním zákonnosti konania (§ 230 ods. 1 Trestného poriadku).
Z toho vyplýva povinnosť prokurátora preskúmať z hľadísk uvedených v § 192 ods. 1 písm. a),  b) Trestného poriadku aj vec, v ktorej sa procesná sťažnosť zamieta z dôvodov uvedených v ustanovení § 193 ods. 1 písm. a) alebo b) Trestného poriadku.
Po zistení porušenia zákona uvedeného v § 363 ods. 1 Trestného poriadku také zistenie posúdi ako vlastný poznatok a následne postupuje podľa článku 14 príkazu generálneho prokurátora Slovenskej republiky por. č. 4/2006 o postupe prokurátorov v trestnom konaní o mimoriadnych opravných prostriedkoch, ak ide       o uznesenie uvedené v článku 7 uvedeného príkazu. U ostatných uznesení  nápravu zabezpečí inými prostriedkami prokurátora.

Článok II

	Toto stanovisko nadobúda  záväznosť:  9. júl  2007.

                                                                                   JUDr. Dobroslav Trnka                                                                                      
                                                                                     generálny prokurátor